**Cronfa Adfer Ddiwylliannol Cymru - Cymorth Llawrydd**

**Cwestiynau a ofynnir yn aml**

**Cyffredinol**

**Beth yw diben y Gronfa Gweithiwr Llawrydd?**

Diben y Gronfa yw cefnogi Gweithwyr Llawrydd sy'n gweithio yn y sectorau diwylliannol sy'n wynebu heriau ariannol yn y cyfnod rhwng Ebrill 2021 a Medi 2021 o ganlyniad i'r achosion o COVID-19.

**Faint o gyllid sydd ar gael?**

Mae cyfanswm o £4m ar gael i gefnogi gweithwyr llawrydd ledled Cymru.

**Sut y caiff y cyllid ei ddarparu?**

Bydd y cyllid yn cael ei ddarparu gan awdurdodau lleol yng Nghymru, ar ran Llywodraeth Cymru.

**Rwyf wedi gwneud cais o'r blaen, a allaf ailymgeisio? Allwch chi ddefnyddio fy manylion presennol?**

Gall pob gweithiwr llawrydd cymwys wneud cais, ond rhaid cyflwyno cais newydd.

**Cymhwysedd**

**Pwy all wneud cais am grant y Gronfa Gweithiwr Llawrydd?**

Mae cymorth ar gael i gynorthwyo gweithwyr llawrydd proffesiynol y mae gan eu gwaith ganlyniadau creadigol/diwylliannol uniongyrchol, sy'n gweithio yn y pum is-sector allweddol a dargedir gan y Gronfa Adferiad Diwylliannol:

• Y Celfyddydau;

• Y Diwydiannau Creadigol;

• Y Celfyddydau a Threftadaeth;

• Digwyddiadau;

Diwylliant a Threftadaeth.

Mae'r rhain yn sectorau eang, sy'n cwmpasu nifer o broffesiynau (mae ffeithlun Ffederasiwn y Diwydiannau Creadigol yn enghraifft ddefnyddiol) ac, mewn egwyddor, gellir derbyn ceisiadau gan weithwyr llawrydd yn y sectorau hyn. Fodd bynnag, sylwer, mae'r cyllid hwn yn benodol ar gyfer is-sectorau a rolau diwylliannol a chreadigol **a orfodwyd i roi'r gorau i weithio a/neu ei chael yn anodd i ail-ddechrau oherwydd effaith cyfyngiadau Covid-19**. Ni ddylai'r rhai mewn rolau sydd wedi gallu parhau ar lefelau blaenorol neu yn agos at weithgarwch gyda chymorth neu hebddo (e.e. penseiri, dylunwyr graffig a’r we, dylunwyr gemau, gweithwyr llawrydd TG a meddalwedd, ac ati) wneud cais.

Nid gweithwyr llawrydd sy'n gweithio mewn ffilm a theledu, gemau fideo, meddalwedd a diwydiannau adloniant digidol eraill yw'r rhai a fwriedir i dderbyn y cymorth hwn gan fod y marchnadoedd hyn bellach yn gweithredu ar lefelau arferol neu agos. Fodd bynnag, deallwn y gallai rhai rolau penodol gan gynnwys y rhai mewn ffilm a theledu barhau i gael eu heffeithio (e.e. awduron / cerddorion). Lle gellir dangos bod yr effaith hon yn ganlyniad i gyfyngiadau COVID-19, byddwn yn derbyn ceisiadau.

Ni fwriedir i'r Gronfa hon ychwaith gefnogi gweithwyr llawrydd yn y sector chwaraeon. Mae Llywodraeth Cymru yn gweithio gyda Chwaraeon Cymru i drafod cefnogaeth i'r sector chwaraeon yng Nghymru.

**A fydd cyllid blaenorol yn effeithio ar fy nghais?**

Yn y cylch hwn rydym yn asesu incwm ac a yw ymgeiswyr wedi derbyn cyllid SEISS o'r blaen. Gallwch wneud cais o hyd os ydych wedi derbyn cymorth neu os oes gennych rywfaint o incwm, ond efallai eich bod mewn grŵp blaenoriaeth is ar gyfer derbyn y grant. Gweler y canllawiau am fwy o fanylion.

**Rwy'n llawrydd, ond ni allaf ddarparu tystiolaeth o fewn yr amserlenni a nodir ym meini prawf y Gronfa oherwydd fy mod ar gyfnod o absenoldeb tadol / mamolaeth. A yw hyn yn fy ngwneud yn anghymwys?**

Na, rydych yn gymwys i wneud cais. Fodd bynnag, byddem yn dal i fod eisiau gweld rhywfaint o dystiolaeth o'ch gwaith fel gweithiwr llawrydd. Er enghraifft, gallech ddarparu tystiolaeth y tu allan i'r paramedrau y cytunwyd arnynt a nodir yn y canllawiau – gan ddefnyddio'r flwyddyn 2018-9 er enghraifft, neu drwy ddarparu dogfennau ategol Gwnewch hyn yn glir ar eich cais yn Adran 2 o'r ffurflen.

**Rwy'n llawrydd ond rwyf hefyd yn gweithio'n rhan-amser, a fyddai hyn yn fy ngwneud yn anghymwys? Os na, a fyddaf yn cael llai o arian?**

Croesewir ceisiadau gan weithwyr llawrydd amser llawn a rhan-amser. Dyfernir yr un grant safonol o £2,500 yn y ddau achos, yn amodol ar fodloni meini prawf cymhwysedd ehangach. Fodd bynnag, nodwch fod y grant hwn wedi'i dargedu at weithwyr llawrydd sydd â'r angen mwyaf am gymorth oherwydd colli enillion o ganlyniad i bandemig COVID-19.

**Rwy'n llawrydd, ond rwy'n gweithredu fel cwmni cyfyngedig. A yw hynny'n fy ngwneud yn anghymwys?**

Na, os gallwch ddangos mai chi yw'r unig berson sy'n gweithredu fel rhan o'r cwmni cyfyngedig hwnnw ac y gallwch ddarparu manylion sy'n adlewyrchu eich cyfrifon blynyddol, byddech yn dal yn gymwys i wneud cais.

**Rwyf wedi derbyn cymorth Grant Dechrau Busnes yn y gorffennol. A yw hynny'n fy ngwneud yn anghymwys?**

Yn y cylch hwn rydym yn asesu incwm ac a yw ymgeiswyr wedi derbyn cyllid o'r blaen neu wedi cael incwm yn y flwyddyn Ebrill 2020 – Mawrth 2021. Gallwch wneud cais o hyd os ydych wedi derbyn cymorth neu os oes gennych rywfaint o incwm, ond efallai eich bod mewn grŵp blaenoriaeth is ar gyfer derbyn y grant. Gweler y canllawiau am fwy o fanylion.

**Rwyf eisoes wedi derbyn cyllid gan Gynllun Cadw Swyddi / Y Cynllun Cymorth Incwm i’r Hunangyflogedig Llywodraeth y DU, a allaf wneud cais o hyd?**

Cewch. Os ydych wedi cael cymorth blaenorol naill ai gan Gynllun Cadw Swyddi'r Llywodraeth a'r Cynllun Cymhorth Incwm i’r Hunangyflogedig a'ch bod yn dal i wynebu heriau ariannol, rydych yn gymwys i wneud cais am y grant hwn. Fodd bynnag, dylech nodi bod blaenoriaeth yn cael ei rhoi o fewn bandiau incwm i'r ymgeiswyr hynny nad ydynt wedi bod yn derbyn SEISS yn ystod y cyfnod Ebrill 2020 – Mawrth 2021.

**A yw'r grant yn drethadwy?**

Ydy. Bydd yn rhaid i chi ei ddatgan fel incwm gan mai pwrpas y gronfa yw cefnogi llif arian a disodli'r incwm a gollir oherwydd COVID-19. Os nad ydych yn siŵr o oblygiadau treth dylech ofyn am gyngor gan CThEM.

**Y broses ymgeisio**

**Sut ydw i'n gwneud cais?**

Gall unigolion wneud cais am y grant drwy ddefnyddio Gwiriwr Cymhwysedd y Gronfa Adferiad Diwylliannol ar wefan Busnes Cymru: <https://fundchecker.businesswales.gov.wales/culture>

Os ydych yn gymwys i wneud cais, cewch eich cyfeirio at wefan eich awdurdod lleol lle byddwch yn gallu cael mynediad i'r ffurflen gais ar-lein neu gallwch ofyn am y ffurflen gais.

**Am faint alla i wneud cais?**

Mae taliad untro o £2,500 ar gael i bob unigolyn, i helpu gyda llif arian parod ar unwaith i helpu drwy'r cyfnod y bu’r tarfu.

**Pryd alla i wneud cais?**

Mae'r Grant Gweithiwr Llawrydd ar agor i geisiadau o ddydd Llun 17 Mai 12.00 canol dydd, ac mae'n cau am 5pm ddydd Gwener 28 Mai am 17.00. Ni dderbynnir ceisiadau hwyr.

**A fydd fformatau hygyrch o'r ddogfen ganllaw a'r ffurflen gais?**

Bydd. Os oes unrhyw faterion hygyrchedd a allai eich atal rhag llenwi ffurflen gais ar-lein, ffoniwch linell gymorth Busnes Cymru ar 03000 6 03000

**Sut ddylwn i lenwi'r ffurflen os na allaf gael mynediad i'r rhyngrwyd?**

Os oes unrhyw broblemau hygyrchedd a allai eich atal rhag llenwi ffurflen gais ar-lein, ffoniwch linell gymorth Busnes Cymru ar 03000 6 03000.

**Beth yw'r dyddiad cau ar gyfer ceisiadau?**

Dylid derbyn ceisiadau erbyn 17.00 ddydd Gwener 28 Mai.

**Beth os nad wyf mewn grŵp blaenoriaeth, a fydd mwy o gyllid ar gael?**

Bydd ceisiadau'n cael eu blaenoriaethu yn unol â'r tabl yn y canllawiau. Os bydd arian ychwanegol ar gael o fewn cyfnod byr, efallai y bydd y rhai sy'n is yn y gorchymyn blaenoriaeth yn gallu elwa o gymorth, ond nid yw hyn yn gwarantu y bydd cyllid ychwanegol ar gael.

**Rwy'n byw yn RhCT ond yn gweithio'n bennaf yng Nghaerdydd. I ba ALl ddylwn i gyflwyno fy nghais?**

Dim ond i'r un awdurdod lleol yr ydych yn preswylio ynddo ar hyn o bryd y gallwch wneud cais, nid lle rydych yn gweithio.

**Sut fydd ceisiadau'n cael eu harfarnu? A fydd y ceisiadau'n cael eu trin ar sail y cyntaf i'r felin?**

Na, ar gyfer y cylch hwn, bydd asesiad yn cael ei wneud yn seiliedig ar eich sefyllfa incwm am y 2 flynedd ddiwethaf. Byddwn yn adolygu'r canlynol o'ch datganiad incwm ar y ffurflen gais:

• Incwm o waith llawrydd neu waith cyflogedig

• Lefel y SEISS a dderbyniwyd

• Unrhyw grantiau dewisol a dderbynnir

Bydd blaenoriaethu, gyda'r rhai sydd heb gael dim SEISS neu gymorth cyhoeddus arall hyd yma, ac wedi gostwng i ddim incwm neu incwm isel yn y flaenoriaeth uchaf.

Gweler y ddogfen ganllaw ar gyfer y tabl blaenoriaeth.

**Pa mor gyflym fydda i'n cael gwybod a ydw i wedi bod yn llwyddiannus?**

Bydd derbyn eich cais yn cael ei gydnabod o fewn 10 diwrnod gwaith, a'n nod yw prosesu ceisiadau am grant o fewn 30 diwrnod gwaith i'w derbyn. Gellir cynyddu'r amserlen hon mewn rhai amgylchiadau.

Gwneir penderfyniadau ar geisiadau yn seiliedig ar yr wybodaeth a ddarperir yn y ffurflen gais, tystiolaeth gysylltiedig a gwiriadau gwybodaeth a gynhelir o ffynonellau eraill. Rhaid cyflwyno'r holl wybodaeth sydd ei hangen. Os oes unrhyw ddata yn anghyflawn neu'n anghywir neu os yw'r dystiolaeth a ddarparwyd yn amlwg yn annigonol, byddwn yn cysylltu â chi, ond os na fydd ymholiadau wedi eu bodloni o fewn yr amserlen a bennwyd, caiff y cais ei wrthod.

**Os yn llwyddiannus, pryd fyddaf yn derbyn y cyllid?**

Os caiff ceisiadau eu cymeradwyo, byddwch yn derbyn cynnig grant drwy e-bost yn rhoi gwybod i chi am ddyfarnu'r grant. Bydd cynigion grant ar agor am 14 diwrnod – os na dderbynnir hwy o fewn y cyfnod hwn bydd y cynnig yn cael ei dynnu'n ôl. Telir grantiau ar y sail bod 100% o'r grant yn cael ei dalu ymlaen llaw.

Rhaid i ymgeiswyr dderbyn y cynnig grant drwy e-bost cyn y gellir talu.

**A allaf apelio os nad wyf yn llwyddiannus?**

Os bydd eich cais yn aflwyddiannus, byddwch yn derbyn e-bost yn amlinellu'r rheswm dros wrthod. Nid oes proses apelio. Mae gan yr Awdurdod Lleol ddisgresiwn llwyr o ran telerau'r gronfa.

**Tystiolaeth / Dogfennau ategol**

**Beth yw diben gofyn am gyfriflen banc?**

Mae cyfriflenni banc yn cael eu defnyddio i gadarnhau y manylion y banc rydych wedi'u cyflwyno ac asesu eich cais. Mae angen datganiad o incwm a dderbyniwyd yn y blynyddoedd Ebr 2019 – Mawrth 2020 ac Ebrill 2020 – Mawrth 2021, gyda cyfriflenni banc yn adlewyrchu'r incwm hwn ar gyfer misoedd Ionawr – Mawrth 2021.

Os ydych yn defnyddio mwy nag un cyfrif, rhowch y cyfriflenni hyn hefyd.

**Faint o gyfriflenni banciau y mae'n rhaid imi eu darparu a pha mor ddiweddar y dylent fod?**

Mae angen cyfriflenni am dri mis rhwng mis Ionawr a mis Mawrth 2021. Os ydych yn defnyddio mwy nag un cyfrif, rhowch y cyfriflenni hyn hefyd.

**A oes rhaid i mi ddarparu cyfriflenni banc personol neu a oes angen iddynt fod yn gyfriflenni cyfrif busnes?**

Gallwch ddarparu cyfriflenni cyfrifon personol neu fusnes, yn dibynnu ar yr amgylchiadau.

**Sut y dylid cyflwyno cyfriflenni banc? A all y rhain fod yn sgrin lun o'm ap bancio?**

Mae dogfennau wedi'u sganio a lluniau o ddatganiadau papur yn fathau derbyniol o dystiolaeth at y diben hwn. Mae lluniau o sgriniau sy'n dangos datganiadau llawn yn dderbyniol, ond nid yw sgrin luniau o apiau bancio ffonau symudol yn dderbyniol gan eu bod yn anodd iawn eu prosesu'n effeithiol.

**Rwy'n berfformiwr, ac yn defnyddio enw gwahanol fel perfformiwr i'm henw cyfreithiol. Bydd rhywfaint o'r dystiolaeth a ddarparaf yn cynnwys fy enw perfformio. A yw hyn yn iawn?**

Oes, fodd bynnag, bydd angen i chi ddarparu rhywfaint o dystiolaeth ategol sy'n cysylltu eich enw cyfreithiol â'ch enw perfformio.

**A oes angen darparu'r holl 'wybodaeth arall', neu rai yn unig? Er enghraifft, a oes angen CV neu a yw hyn yn ddewisol?**

Oes. Rhaid darparu'r holl wybodaeth a restrir o dan 'gwybodaeth arall'. Ni fyddwn yn gallu prosesu eich cais os yw'n anghyflawn neu os ydych wedi methu â chyflwyno'r dogfennau angenrheidiol.

Maent fel a ganlyn:

• Mae angen datganiad o incwm a dderbyniwyd yn y blynyddoedd Ebr 2019 – Mawrth 2020 ac Ebrill 2020 – Mawrth 2021, gyda chyfriflenni banc yn adlewyrchu'r incwm hwn ar gyfer misoedd Ionawr – Mawrth 2021. Bydd cyfriflenni banc yn ein galluogi i weld taliadau SEISS a wnaed yn y cylch diweddar.

• Rhif Cyfeirnod Treth Unigryw (UTR) a'ch P60 diweddaraf

• CV (neu gyfrif LinkedIn manwl).

**Beth ddylid ei gynnwys yn y CV cysylltiedig?**

Byddem yn disgwyl i'r ymgeisydd ddarparu CV safonol i gynnwys eich enw, cyfeiriad, manylion sgiliau a chymwysterau, cyflogaeth / gwaith blaenorol.

Os na allwch ddarparu CV, bydd cyfrif LinkedIn manwl yn cael ei dderbyn.

**Pa fath 'arall' o brawf adnabod sy'n dderbyniol?**

Ceir rhestr benodol o fathau 'eraill' o brawf sy'n dderbyniol. Trwydded yrru bapur neu dystysgrif fabwysiadu yw'r rhain.

Cyflwynwch ddogfennau wedi'u sganio, nid y rhai gwreiddiol.

**Wedi dyfarnu**

**Pa waith monitro fydd yn cael ei wneud?**

Bydd ymarfer monitro wedi dyfarnu yn cael ei gynnal lle gellir cysylltu â chi i gael eich adborth ar weithredu’r Gronfa, i gael gwybodaeth am sut mae'r grant wedi eich helpu ac i ofyn a ydych yn dal i weithio fel gweithiwr llawrydd yng Nghymru.

Byddwn yn cysylltu â chi os ydych wedi ymrwymo i'r Adduned Gweithiwr Llawrydd.

**Adduned Gweithiwr Llawrydd**

**Beth yw'r 'Adduned Gweithiwr Llawrydd'?**

Un o'r ymrwymiadau allweddol sy'n cyd-fynd â'r cyllid hwn yw ein huchelgais i ddatblygu a chyflawni addewid gweithiwr llawrydd. Yn aml, mae gweithwyr llawrydd proffesiynol yn cymryd rhan weithredol yn eu cymuned, gan wneud cyfraniad cadarnhaol i'n lles **cymdeithasol, diwylliannol, amgylcheddol ac economaidd**. Mae Deddf Llesiant Cenedlaethau'r Dyfodol yn ei gwneud yn ofynnol i gyrff cyhoeddus yng Nghymru alluogi diwylliant bywiog a iaith Gymraeg ffyniannus yn ogystal â meddwl am effaith hirdymor eu penderfyniadau, i weithio'n well gyda pobl, cymunedau a'i gilydd. Bydd yr Adduned Llawrydd yn helpu i greu partneriaeth rhwng gweithwyr llawrydd creadigol a chyrff cyhoeddus i gyflawni hyn, ac yn helpu'r sector cyhoeddus i ysgogi eich sgiliau allweddol fel gweithiwr llawrydd yn y sectorau diwylliant i'n cynorthwyo i ddod â chreadigrwydd a dychymyg i bob agwedd ar fywyd cyhoeddus.

Gallai hyn olygu creu atebion ar y cyd â’r gymuned, gan gyfrannu at gynlluniau datblygu lleol a datblygu neu ddod â dulliau newydd o ymdrin â phrosiectau cyfalaf. Gallai hyn fod mewn meysydd fel diwylliant i iechyd neu ddatblygu cynaliadwy ac amgylchedd adeiledig. Efallai y bydd gennych eisoes brofiad o weithio ym maes y cyhoedd gyda phartneriaid, bod yn artist sy'n ymgysylltu'n gymdeithasol, yn aelod neu'n ymddiriedolwr Cymdeithas Rieni ac Athrawon neu yn weithredol yn eich cymuned gan ddefnyddio eich profiad o fywyd i wneud newidiadau cadarnhaol.

**Sut fydd yr Adduned Gweithiwr Llawrydd yn gweithio'n ymarferol?**

Mae Llywodraeth Cymru wedi sefydlu gweithgor o randdeiliaid allweddol i ddatblygu syniadau am yr addewid llawrydd. Mae'r gweithgor yn cynnwys cynrychiolwyr o'r gymuned lawrydd, undebau a Swyddfa Comisiynydd Cenedlaethau'r Dyfodol.

Os oes gennych ddiddordeb bod yn rhan o hyn, dewiswch yr Adduned Gweithiwr Llawrydd. Byddwn yn defnyddio eich manylion i'ch hysbysu a'ch cynnwys mewn datblygiadau. Rydym yn gwerthfawrogi sgiliau a phrofiad gweithwyr llawrydd. Byddem yn disgwyl i unrhyw waith a wneir gan weithwyr llawrydd o ganlyniad i'r Adduned Gweithiwr Llawrydd fod yn waith cyflogedig.

**Oes rhaid i mi gofrestru ar gyfer yr Adduned Gweithiwr Llawrydd?**

Na, nid oes rhaid i chi gofrestru ar gyfer yr Adduned Gweithiwr Llawrydd er mwyn derbyn y cyllid hwn. Fodd bynnag, mae manteision i chi fel gweithiwr llawrydd wrth gofrestru ar gyfer yr addewid hwn, fel cyfleoedd i gael gwaith cyflogedig.

**Rwyf wedi cofrestru ar gyfer yr Adduned Gweithiwr Llawrydd, a oes angen i mi gofrestru eto?**

Na, os ydych eisoes wedi ymrwymo i'r addewid nid oes angen i chi ei wneud eto, byddwn mewn cysylltiad ynghylch hyn maes o law.

**Os byddaf yn dewis peidio â llofnodi'r Adduned Gweithiwr Llawrydd, a fydd fy nghais yn cael ei drin yn llai ffafriol?**

Na, bydd eich cais yn cael ei asesu yn erbyn meini prawf cymhwysedd yn unig. Nid yw'r Adduned Gweithiwr Llawrydd yn rhan o hyn.